32004L0105
L 319/9
JURNALUL OFÍCIAL AL UNIUNII EUROPENE
DIRECTIVA 2004/105/CE A COMISIEI
din 15 octombrie 2004
de stabilire a modelelor de certificate fitosanitare sau de certificate fitosanitare de reexport oficiale, care însoțesc plantele, produsele vegetale sau alte obiecte reglementate de Directiva 2000/29/CE a Consiliului, provenind din țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 13a alineatul (4) litera (a),
întrucât:
(1)
În temeiul Directivei 2000/29/CE, plantele, produse vegetale sau alte obiecte provenind din țări terțe și reglementate de directiva menționată anterior trebuie să fie în principiu însoțite de originalul „certificatului fitosanitar” oficial sau de „certificatul fitosanitar de reexport” (denumite în continuare „certificate”).
(2)
Convenția internațională pentru protecția plantelor (CIPP) din 6 decembrie 1951, adoptată de Organizația Națiunilor Unite pentru Alimentație și Agricultură (FAO), stabilește în anexă modele de certificate ale căror formulare și format standard trebuie respectate pentru elaborarea și eliberarea certificatelor.
(3)
CIPP a fost substanțial modificată în 1979 și 1997. Ca urmare a acestor modificări, s-au adoptat diferite modele de certificate pentru a însoți plantele, produsele vegetale și alte obiecte conexe în momentul transportului internațional.
(4)
Deși modificările CIPP din 1997 nu au intrat încă în vigoare, rezoluția 12/97 adoptată la a douăzeci și noua sesiune a conferinței FAO a autorizat utilizarea certificatelor modificate, cu titlu substitutiv și pe bază voluntară, de către părțile contractante la CIPP care au aprobat versiunea sa modificată. Se pare că numeroase părți contractante la CIPP folosesc deja certificate elaborate pe baza modelelor stabilite în anexa la CIPP astfel cum a fost modificată în 1997.
(5)
Este necesar să se stabilească modele de certificate care să însoțească plantele, produsele vegetale sau alte obiecte în momentul intrării acestora în Comunitate.
(6)
Organizațiile naționale de protecție a plantelor depozitează în general mari cantități de certificate. Este oportun să se definească norme pentru utilizarea pe o perioadă tranzitorie a certificatelor elaborate pe baza modelelor din anexa la CIPP, în versiunea modificată din 1979.
(7)
Măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
(1) În sensul articolului 13 alineatul (1) punctul (ii) din Directiva 2000/29/CE, statele membre acceptă „certificatele fitosanitare” sau „certificatele fitosanitare de reexport” oficiale (denumite în continuare „certificatele”) care însoțesc plantele, produsele vegetale sau alte articole enumerate în partea B din anexa V la Directiva 2000/29/CE, provenind din țări terțe părți contractante la Convenția internațională pentru protecția plantelor (CIPP) și care sunt eliberate în conformitate cu modelele stabilite la anexa I.
(2) Statele membre acceptă certificatele prevăzute la alineatul (1) cu condiția ca acestea să fi fost completate în conformitate cu NIMF (Norma internațională de măsurile fitosanitare) nr. 12 („Directive pentru certificatele fitosanitare”).
Articolul 2
Statele membre acceptă certificatele eliberate în conformitate cu modelele de la anexa II până la 31 decembrie 2009.
Articolul 3
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 31 decembrie 2004. Comisiei îi este comunicat de îndată de către statele membre textul acestor dispoziții, precum și un tabel de corespondență între aceste dispoziții și prezenta directivă.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi este comunicat de către statele membre textul dispozițiilor de drept intern pe care le adoptă în domeniul reglementat prin prezenta directivă.
Articolul 4
Prezenta directivă intră în vigoare în a douăzecea zi de la data publicării sale în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 15 octombrie 2004.